**Návrh**

**VŠEOBECNÉ ZÁVÄZNÉ NARIADENIE OBCE MUŽLA č. 11/2019**

**o povinnosti vypracovať a aktualizovať povodňový plán záchranných prác**

 Obec Mužla na základe ustanovenia § 6 ods. 1 zákona SNR č. 369/1990 Zb.

 o obecnom zriadení v znení neskorších predpisov a v súlade s § 26 ods. 3 písm. a) bod 6 zákona NR SR č. 7/2010 Z. z. o ochrane pred povodňami sa uznieslo na tomto všeobecne záväznom nariadení:

**Článok 1**

**Predmet úpravy**

Účelom tohto všeobecne záväzného nariadenia (ďalej len „VZN“) je uloženie povinnosti vypracovať a aktualizovať povodňový plán záchranných prác právnickej osobe a fyzickej osobe – podnikateľovi, ktorej objekt môže byť postihnutý povodňou.

**Článok 2**

**Základné pojmy**

1. Povodňový plán záchranných prác je organizačný dokument vypracovaný v zmysle zákona NR SR č. 7/2010 Z. z. o ochrane pred povodňami (ďalej len „zákon“) a vyhlášky Ministerstva životného prostredia SR č. 261/2010 Z. z., ktorou sa ustanovujú podrobnosti o obsahu povodňových plánov a postup ich schvaľovania.

2. Povodňový plán záchranných prác právnických osôb a fyzických osôb – podnikateľov je súbor opatrení vykonávaných na záchranu životov, zdravia a majetku, kultúrneho dedičstva a životného prostredia v čase nebezpečenstva povodne, počas povodne a po povodni na povodňou ohrozených územiach a na povodňou zaplavených územiach.

3. Inundačné územie je územie priľahlé k vodnému toku, zaplavované vyliatím vody z koryta ( § 46 zákona NRSR č. 364/2004 Z. z. o vodách v platnom znení a § 20 zákona).

4. Pobrežný pozemok je pozemok do 10 m od brehovej čiary vodohospodársky významného vodného toku a pri drobných vodných tokoch do 5 m od brehovej čiary ( § 49 zákona NR SR č. 364/2004 Z. z. o vodách v platnom znení ).

**Článok 3**

**Uloženie povinnosti**

1. V katastrálnom území Obce Mužla môžu byť postihnuté povodňou objekty nachádzajúce sa na pobrežných pozemkoch a v inundačnom území vodného toku Dunaja.

2. Povodňové plány záchranných prác sú povinné vypracovať a aktualizovať všetky právnické osoby a fyzické osoby – podnikatelia, ktorých objekty môžu byť postihnuté povodňou (§ 26 ods. 3 písm. 6 zákona). Objekty a stavby sú uvedené v Povodňovom pláne záchranných prác obce Mužla:

a) právnické osoby a fyzické osoby – podnikatelia, ktorí už podnikajú na území obce do 30 dní od nadobudnutia účinnosti tohto VZN,

b) právnické osoby a fyzické osoby – podnikatelia, ktorí budú podnikať na území obce do 30 dní od začiatku podnikateľskej činnosti v obci.

3. Jeden výtlačok povodňového plánu predloží právnická osoba a fyzická osoba oprávnená na podnikanie Obci Mužla, ktorá ho zapracuje do Povodňového plánu záchranných prác Obce Mužla.

4. Povodňové plány právnické osoby a fyzické osoby – podnikatelia každý rok preskúmavajú a podľa potreby aktualizujú tak, aby zmeny a doplnky mohli byť schválené do konca kalendárneho roka. Zmeny podstatného významu sa zapracujú do Povodňového plánu Obce Mužla ( § 10 ods. 4 zákona).

**Článok 4**

**Obsah povodňového plánu**

1. Obsah povodňového plánu právnických a fyzických osôb – podnikateľov na území obce stanovuje vyhláška Ministerstva životného prostredia SR č. 261/2010 Z. z. v prílohe č. 4.

2. Povodňový plán právnickej osoby a fyzickej osoby – podnikateľa obsahuje najmä:

a) zámer zabezpečenia, riadenia a vykonania povodňových záchranných prác,

b) zoznam orgánov, komisií a štábov, ktoré riadia a zabezpečujú ochranu pred povodňami, vrátane adries, čísiel telefónu, e-mailových adries a čísiel faxu (Obec Mužla- Obecný úrad, Miestna povodňová komisia, Okresný úrad odbor starostlivosti o životné prostredie v Nových Zámkoch, Okresný úrad v Nových Zámkoch, Okresné riaditeľstvo Hasičského a záchranného zboru Nové Zámky, Koordinačné stredisko integrovaného záchranného

systému, poskytovatelia záchrannej zdravotnej služby),

c) sily a prostriedky na výkon povodňových záchranných prác (zoznam vecných prostriedkov a osôb vyčlenených na výkon povodňových záchranných prác),

d) mená osôb zodpovedných za vykonávanie opatrení na ochranu pred povodňami, ich adresy, čísla telefónu a spôsoby vyrozumenia,

e) mená zástupcov v prípade neprítomnosti osôb uvedených v bode d).

**Článok 5**

**Priestupky a sankcie**

1. Priestupku na úseku ochrany pred povodňami sa dopustí ten, kto nevypracoval povodňový plán pre stavbu, objekt alebo zariadenie, ktoré je v jeho vlastníctve, správe a užívaní ( § 47 ods. 1 a 2 zákona).

2. Priestupok podľa odseku 1 prejednáva obec podľa zákona SNR č. 372/1990 Zb. o priestupkoch v znení neskorších predpisov a uloží pokutu v zmysle § 47 ods. 3

do 1.700,00 EUR.

**Článok 6**

**Záverečné ustanovenia**

1. VZN nadobúda účinnosť 15-tym dňom od vyvesenia na úradnej tabuli obce.

Pred schválením:

Vyvesené: .2019

Zvesené:

Schválené uznesením č.:

Po schválení:

Vyvesené: Zvesené:

Účinnosť od:

 Ing. Iván Farkas

 starosta obce